Սուսի Պուջիաստուտի

Սուսի Պուջիաստուտի (, ), ինդոնեզացի ձեռնարկատեր, պետական գործիչ։ Ինդոնեզիայի Ջրային ռեսուրսների և ձկնորսության նախարար (2014 թվականից)։ Ծովամթերքներ արտահանող «PT ASI Pudjiastuti Marine Product» ընկերության, ինչպես նաև «PT ASI Pudjiastuti Aviation» օդային չվերթներ իրականացնող «Susi Air» կազմակերպության սեփականատեր։

Կենսագրություն 
Սուսի Պուջիաստուտին ծնվել է Ինդոնեզիայի Արևմտյան Ճավա նահանգի Պանգանդարան քաղաքում հաջի Ահմադ Կարլանի և հաջա Սուվու Լասմինայի ընտանիքում։ Սուսին ճավացի է, ծնողները՝ Պանգանդարանում, որտեղ գերիշխում են սունդանցիները, հաստատված 5-րդ սերունդն են։ Նրա ընտանիքն նախնական շրջանում զբաղվել է անշարժ գույքի և գյուղատնտեսական կենդանիների վաճառքով։

Միջնակարգ դպրոցն ավարտելուց հետո ընդունվել է SMA Negeri 1 Yogyakarta ավագ դպրոց, սակայն կրթությունը կիսատ է մնացել և արտաքսվել է դպրոցից Գոլպուտ (սպիտակ խումբ) շարժման մեջ քաղաքական ակտիվիզմ դրսևորելու համար, ինչն արգելված էր նախագահ Սուհարտոյի «նոր հրամանով»։ Պուջիաստուտին առաջին ինդոնեզացի նախարարն է, որը չի ավարտել ավագ դպրոցը։

Սուսի Պուջիաստուտին ունի երեք երեխա Պանջի Հիլմանսյահը, Նադինե Կեյզերը և Ալվի Խավիերը։ Նրա ավագ որդին՝ Պանջի Հիլմանսյահը, 2016 թվականի հունվարի 31-ին Ֆլորիդայում մահացել է սրտի կաթվածից։ Սուսին ամուսնալուծված է, հայտնի է իր տատուներով և մոլեռանդ ծխող է։

Ձեռնարկատիրություն և Susi Air 
1983 թվականին Պուջիաստուտին ձեռնամուխ է լինում ձեռնարկատիրական գործունեության՝ Պանգանդարանի Fish Auction Facility-ում աշխատելով որպես ծովամթերքի առաքիչ։ 1996 թվականին նա ստեղծեց «PT ASI Pudjiastuti Marine Product» անվանումով ծովամթերքի մշակման գործարան, որը մասնագիտացած է "Susi Brand" փաթեթավորմամբ որակյալ խեցգետինների արտահանման գործում։ «PT ASI Pudjiastuti Marine Product»-ը ընդլայնել է իր գործունեությունը և սկսել է արտադրանք արտահանել Ասիա և Ամերիկա։

«PT ASI Pudjiastuti Marine Product»-ի աճող պահանջարկին զուգընթաց թարմ ծովամթերքի արագ օդային փոխադրման անհրաժեշտությունից ելնելով՝ 2004 թվականին Պուջիաստուտին ձեռք բերեց Cessna 208 Caravan-ը և հիմնադրեց PT ASI Pudjiastuti ավիացիան։ «Cessna»-ին տրվեց "Susi Air" ազդականչը։ Այն սկսեց ինդոնեզական թարմ ծովամթերք մատակարարել Ջակարտա, ինչպես նաև Սինգապուր, Հոնկ Կոնգ և Ճապոնիա։

2004 թվականին, երբ Հնդկական օվկիանոսում երկրաշարժն ու ցունամին ավերեցին Աչեհը և Սումատրայի արևմտյան ափը, Susi Air-ը, որն այդ ժամանակ ուներ միայն 2 Cessna Grand Caravan, առաջիններից էր, որ տուժողներին և մեկուսացված տարածքներում գտնվողներին ուտելիք և անհրաժեշտ պարագաներ հասցրեց։ Այս ժամանակահատվածում Susi Air-ն իրականացրել է հումանիտար օգնության առաքելություն։ Նոր ինքնաթիռներ ձեռք բերելով՝ Susi Air-ն սկսեց իրականացնել ուղևորություններ դեպի Կալիմանտան և Պապուա։ Susi Air-ն Ասիական Խաղաղօվկիանոսյան տարածաշրջանում այժմ Cessna Grand Caravans-ի խոշորագույն օպերատոր է։

Պետական գործունեություն 
2014 թվականի հոկտեմբերի 26-ին նախագահ Ջոկո Վիդոդոն իր աշխատանքային կաբինետի կազմում (2014-2019) Պուջիաստուտիին նշանակել է Ծովային գործերի և ձկնորսության նախարար։ Նախքան նախարարի պաշտոնը զբաղեցնելը Պուջիաստուտին թողել էր PT ASI Pudjiastuti Marine Product-ի և PT ASI Pudjiastuti ավիացիայի նախագահի պաշտոնը։

2016 թվականի սեպտեմբերի 16-ին Վայրի բնության համաշխարհային հիմնադրամի կողմից արժանացել է «Ապրող մոլորակի առաջնորդներից մեկը» մրցանակին։

Ծանոթագրություններ 

Ինդոնեզացի ձեռնարկատերեր
Ինդոնեզիայի պետական գործիչներ